钦定古今图书集成/明伦汇编/人事典/第004卷 > 周子通书 > 《演连珠》晋·陆机
## 钦定古今图书集成/明伦汇编/人事典/第004卷 > 周子通书 > 《演连珠》晋·陆机

臣闻钻燧吐火，以续旸谷之晷；挥翮生风，而继《飞廉》
之功。是以“物有微而毗著，事有琐而助洪。”

臣闻巧尽于器，习数则贯；道系于神，人亡则灭。是以
轮匠肆目，不乏奚仲之妙；瞽史清耳，而无伶伦之察。
臣闻动循定检，天有可察；应无常节，身或难照。是以
望景揆日，盈数可期；抚臆论心，有时而谬。

臣闻“弦有常音，故曲终则改；镜无畜影，故触形则照。”
是以虚己应物，必究千变之容；挟情适事，不观万殊
之妙。

臣闻触非其类，虽疾不应；感以其方，虽微则顺。是以
商飙漂山，不兴盈尺之云；谷风乘条，必降弥天之润。
故暗于治者，唱繁而和寡；审乎物者，力约而功峻。
臣闻适物之技，俯仰异用；应事之器，通塞异任。是以
鸟栖云而缴飞，鱼藏渊而网沉。《贲鼓》密而含响，《朗笛》
疏而吐音。